Зямля з блакітнымі вачамі
*Эдзі Агняцвет*

Зямля з блакітнымі вачамі —

Раздолле рэчак і лугоў!

Тут называюць Васількамі

На Беларусі хлапчукоў,

Звіняць крыніцы, як цымбалы,

Сцяжынкі свецяць у лясах.

Палі, узгоркі, перавалы —

Прасторны шлях, далёкі шлях!

Краіна славы партызанскай,

Краіна міру і даброт!

Ты — наша гордасць,

Наша казка,

Як сонца, шчодры твой народ.

Твае сыны,

Твае унукі,

Мы любім гул тваіх бароў.

І рэкі цягнуцца, як рукі,

Да цёплых, верных рук сяброў.

1976 г.